Nii janate acaauru que janoriin,
naain Oliboneein curuajaain nenaa atane ucuuno cue Cana Coaunera Calaohi Jesoso.
Inae janohane janate naain Jerosaleeun cauha cue,
coaiteen enacoaauneein cuu nenaa Teenforo asaae enohane coina.
Nii janate rene turuhajeeuruha arajiin cachaaurune jaun,
nelauriaain relanajae Jesoso.
Nii janate nejelau quicha que nicharatihane jana ene cojoaelorohe eruhin,
mucuhin,
tajiha turuaa uure,
Cana Coaunera aitoonjoa que cacha relaaurera fariseeocuru.
Nitohaneein turuaainte,
nii cuu nenacaauru cataaun teein:
“Naaonjoaain nejelau quicha ainane janana,
caa ene eruhin mucuhin uhacaanura cacha relaera.
Cana Quiricha Inoaesi cuhanete laenaain cana rai rauhi teein letoaelu Moisesa,
nitohaniha ene cojoaelorohe ne,
sohin jaohacache ajeri que bodoosiine coina.
‘Tonaain jana ii’ ”,
naain bajaaure,
nii ene sohin joaeratenaa jerenihane colurujueeuruhane coina.
Nii janate acaauru tonoraelanaala notoroaain,
biji couturi que atane laenaje.
Nii janate cuu tonoranajae lanaala atane laenajiha biji couturi quene jana,
cuu jeelai coaineeinejeein bajaebajaecuruhane jaun,
couturi michuriin:
“Niha cau leinjiin inara jana osa que lanaala,
chabana baaso ichae lanaala nenaa ne,
nii ichoachaniha focoine ajeri que”,
naain coaiteen notoroaain atane laenaje biji couturi que Jesoso.
Niritoha Jesosone jaunte,
aihuru bana acaauru netonai baaso ichacuruhane jaun,
acaauru suujua que tacaane jaun,
coejeein,
biinaa que ichoaichaain leinjihana leinjihanaain mituhin cauha cuure.
Inae satiin mituhin amuuruha nii ene colurujueurerana jaun,
nii eneecha que jerajejeein neeorihane jaun,
nimichuhin nichaauraain:
“Aancaauruche icholurueraauruta.
Ta ishohin ijiaohache chuneine”,
naain nii ene caje bajaa Jesosone janate:
“Aiheicheta curuaanaa.
Nihei casohin cajaohiche chuneita”,
naa nii enene jana:
“Niheichu,
canu niha natiin chatohaneein cheteein,
ishohin ijiaonaa nainihaaunche.
Inae caunichuche.
Jiaonriha caa baiha coaiteen nosateichenera”,
naain nii ene jiane Jesoso.